ปูนใหญ่ทุ่ม 8.5พันล้านซื้อหุ้นTPC
ปูนใหญ่ ทุ่ม 8.5  พันล้านบาท ซื้อหุ้นTPCจากทุนลดาวัลย์และ ยศ เอื้อชูเกียรติ
21 ธ.ค. 2554

ปูนใหญ่ ทุ่ม 8.5  พันล้านบาท ซื้อหุ้นTPCจากทุนลดาวัลย์และ ยศ เอื้อชูเกียรติ 
รายงานข่าวจากบริษัทปูนซิเมนต์ไทย(SCC)แจ้งตลาดหลักทรัพย์ว่า ที่ประชุมคณะกรรมการ เมื่อวันที่ 21 ธ.ค.มีมติ อนุมัติให้ บริษัทเอสซีจี เคมิคอลส์  ซึ่งเป็น Holding Company ของกลุ่มธุรกิจเคมิคอลส์ของ SCCเข้า ซื้อหุ้นบริษัทไทยพลาสติกและเคมีภัณฑ์ (TPC)จากผู้ถือหุ้นใหญ่คือทุนลดาวัลย์และนายยศ เอื้อชูเกียรติ ในราคาหุ้นละ 30 บาท ซึ่งจะใช้เม็ดเงินในการเข้าซื้อครั้งนี้ทั้งประมาณ 6,212.5 ล้านบาท  




"การเข้าซื้อหุ้นครั้งนี้จะซื้อหุ้นสามัญ TPC จำนวน 161,312,850 หุ้น หรือ  18.44  %ของหุ้นที่ชำระแล้วทั้งหมด  จากบริษัททุนลดาวัลย์ จำกัด (CPBE) และ ซื้อหุ้นสามัญ จำนวน 45.76 ล้าน หุ้น หรือ  5.23  % ของหุ้นที่ชำระแล้วทั้งหมดจาก นายยศ เอื้อชูเกียรติ"
นอกจากนี้ได้อนุมัติให้ฝ่ายจัดการของ SCC ดำเนินการเจรจาซื้อหุ้นเพิ่มเติมจากผู้ถือหุ้นอื่นๆของ TPC ซึ่งเป็นบุคคลที่เกี่ยวโยงกับ CPBE หรือ นายยศ เอื้อชูเกียรติ ที่ราคาเดียวกันกับธุรกรรมซื้อหุ้นข้างต้น ทั้งนี้การซื้อหุ้นเพิ่มเติมดังกล่าวจะมีจำนวน  7 % ของหุ้นที่ชำระแล้วทั้งหมดของ TPC ซึ่งอาจส่งผลให้ขนาดของธุรกรรมโดยรวมสูงสุดไม่เกิน 8,050.0 ล้านบาท
หลังจากที่เสร็จสิ้นธุรกรรมซื้อหุ้นข้างต้นแล้ว SCC จะต้องทำคำเสนอซื้อหลักทรัพย์ทั้งหมดของ TPC  ตามประกาศคณะกรรมการกำกับตลาดทุน เรื่อง หลักเกณฑ์ เงื่อนไขและวิธีการในการเข้าถือหลักทรัพย์เพื่อครอบงำกิจการ (ทจ. 12/2554)กรณีที่ต้องทำคำเสนอซื้อหลักทรัพย์ทั้งหมดของกิจการและหลักทรัพย์ที่ต้องรับซื้อ และปัจจุบันSCCถือหุ้นใหญ่ในTPCในสัดส่วน 45.64% หรือ 399.39 ล้านหุ้น
ทั้งนี้การซื้อหุ้น TPC ดังกล่าวจะช่วยเพิ่มศักยภาพและเพิ่มผลตอบแทนทางธุรกิจกับ SCC จากการลดความผันผวนของรายได้ และเพิ่มโอกาสในการขยายผลิตภัณฑ์ในกลุ่ม High Value Added นอกจากนี้ยังสามารถเพิ่ม Synergy ให้กับธุรกิจจากแนวทาง Operation Excellence และการร่วมบริหารจัดการ